Komisijos reglamentas (EB) Nr. 774/96
1996 m. balandžio 26 d.
iš dalies keičiantis Komisijos reglamentą (EB) Nr. 716/96, patvirtinantį išskirtines Jungtinės Karalystės jautienos rinkos rėmimo priemones
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Komisijos reglamentu (EB) Nr. 2417/95 [2], ypač į jo 23 straipsnį,
kadangi Komisijos reglamentas (EB) Nr. 716/96 [3] numatė, kad Jungtinės Karalystės kompetentinga institucija, pagal minėtąjį reglamentą pirkdama galvijus, kuriems daugiau kaip 30 mėnesių, moka 1 ekiu už gyvojo svorio kilogramą; kadangi šias išlaidas kartu finansuoja Bendrija; kadangi Jungtinei Karalystei turi būti leidžiama savo sąskaita atlikti papildomus mokėjimus, susijusius su galvijais, kuriems yra taikoma minėtoji priemonė;
kadangi per klaidą Reglamento (EB) Nr. 716/96 angliškas tekstas skiriasi nuo to, kuris buvo pateiktas vadybos komiteto nuomonei pareikšti; kadangi ši klaida turi būti ištaisyta;
kadangi Galvijienos vadybos komitetas nepareiškė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 716/96:
1) 1 straipsnio 2 dalis pakeičiama taip:
"2. Šio straipsnio 1 dalyje nurodyti galvijai skerdžiami specialiai paskirtosiose skerdyklose, o jų galvos, vidaus organai ir skerdenos pažymimos ilgalaikį poveikį turinčiomis priemonėmis. Pažymėta medžiaga hermetiškuose konteineriuose vežama į specialų leidimą turinčias deginimo arba lydymo gamyklas, kuriose ji perdirbama ir vėliau sunaikinama. Jokia pirmiau minėtųjų galvijų dalis neturi patekti į žmonėms skirtą maistą ir į gyvulių pašarų grandines, taip pat negali būti naudojama kosmetikos gaminiams ir farmacijos preparatams. Jungtinės Karalystės kompetentingos institucijos atstovas nuolat turi būti pirmiau minėtose skerdyklose ir prižiūrėti, kaip atliekami pirmiau nurodyti veiksmai.
Nepaisant pirmosios pastraipos:
- Jungtinės Karalystės kompetentinga institucija gali leisti galviją paskersti ūkyje, jei to reikalautų galiojančios gyvūnų gerovės normos,
- straipsnio 1 dalyje minimų galvijų kailiai neprivalo būti pažymimi ir sunaikinami, jei jie apdorojami taip, kad juos galima būtų naudoti tik odos gamybai."
2) 2 straipsnis pakeičiamas taip:
"2 straipsnis
1. Kaina, kurią pagal 1 straipsnio 1 dalį Jungtinės Karalystės kompetentinga institucija moka gamintojams arba jų atstovams, yra 1 ekiu už gyvojo svorio kilogramą.
Bendrija padengia dalį Jungtinės Karalystės išlaidų, susijusių su 1 straipsnio 1 dalyje numatytais pirkimais, mokėdama 392 ekiu už nupirktą galviją, kuris sunaikinamas pagal 1 straipsnio nuostatas.
2. Nepaisant straipsnio 1 dalies, Jungtinės Karalystės kompetentinga institucija, pirkdama galvijus, kuriems taikomas šis projektas, gali sumokėti papildomą sumą, jei Jungtinė Karalystė mano, kad tai verta papildomo mokėjimo. Bendrija tokių išlaidų nefinansuoja.
Pirmojoje pastraipoje minima papildoma suma negali būti didesnė kaip suma, kurios reikia skirtumui tarp 1 ekiu už gyvojo svorio kilogramą ir atitinkamo galvijo rinkos vertės kompensuoti.
3. Perskaičiavimo kursas, kuris bus taikomas, yra žemės ūkio kursas, galiojantis pirmąją mėnesio, kurį buvo nupirktas galvijas, dieną."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1996 m. balandžio 29 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. balandžio 26 d.